google/wiki40b huggingface dataset:
צ'רמנדר

מראה

צ'רמנדר הוא פוקימון לטאה (סוג אש) בעל עור כתום, וזנב שמסתיים בלהבת אש. ככל שהלהבה קטנה יותר, סימן שצ'רמנדר עייף ותשוש יותר.
עיניו בצבע כחול, ולו ידיים, וזוג רגליים עם ציפורניים חדות.

התפתחויות

לצ'רמנדר ישנן 2 התפתחויות מעליו, בדומה לשאר הפוקימונים ההתחלתיים: כאשר צ'רמנדר מגיע לרמה 16 הוא יתפתח לצ'רמיליון (Charmeleon) ולאחר מכן, כשיגיע לרמה 36 יתפתח לצ'אריזארד (Charizard)
צ'אריזארד, הדרגה האבולוציונית הגבוהה ביותר של צ'רמנדר, מתואר כפוקימון חזק יותר מההתחלתיים המקבילים לו, ובעל מתקפות אש חזקות ועוצמתיות.

הצ'רמנדר של אש

הצ'רמנדר של אש הופיע לראשונה בפרק 11 "הצ'רמנדר הנטוש". אש והחבורה פוגשים בצ'רמנדר צעיר שממתין למאמן שלו, שיחזור ויקח אותו. בהמשך, החבורה מגלה כי המאמן נטש את צ'רמנדר בכוונה תחילה, ומבינים כי הוא בסכנת חיים.
אש מציל את צ'רמנדר ברגע האחרון, ולאחר שנרפא נלחם יחד עם אש מול צוות רוקט, ומאמנו הקודם מחליט לקחת אותו חזרה. צ'רמנדר מתנגד בתוקף ומצטרף לחבורה.
תחילה מתואר צ'רמנדר כנאמן מאוד לאש, אלא שבהמשך, מתפתח לצ'רמיליון ולצ'אריזארד ומחליט להפסיק לפעול לפי רצונותיו של אש, מה שגורם לו להפסיד בקרבות רבים. 
לאחר שצ'אריזארד נפצע, אש מטפל בו באופן מסור וזוכה חזרה בנאמנותו. אש אף מעביר אותו לתקופה למכון צ'אריזארים מיוחד כדי שיתפתח ויתחזק, ולוקח אותו חזרה בהמשך.

הצ'רמנדר של ריצ'י

במהלך השתתפותו של אש בליגת אינדיגו, הוא פוגש במתחרה אחר בשם ריצ'י שנעשה לידיד טוב שלו. אחד הפוקימונים של ריצ'י הוא צ'רמנדר, לו הוא קורא זיפו.
בהמשך, מתפתח זיפו מצ'רמנדר לצ'רמיליון.
Earth & Fire

תולדות הלהקה

הלהקה הוקמה ב-1967 בהולנד בשם "Opus Gainfull" ובהמשך שינתה את שמה ל-"Earth & Fire". ב-1970 זכתה להצלחתה הראשונה כאשר הסינגל "Seasons" הגיע למקום השני במצעד הפזמונים בהולנד והרביעי בבלגיה. ב-1972 היה הסינגל "Memories" הראשון שהגיע למקום הראשון במצעד הפזמונים בהולנד ובהמשך זכתה הלהקה להצלחה גם במדינות נוספות באירופה. להיטם "Weekend" מ-1979 הגיע לראש מצעדי הפזמונים בהולנד, גרמניה המערבית, שווייץ, דנמרק ופורטוגל. ב-1983 הפסיקה הלהקה את פעילותה וב-1987 חידשה שוב את הופעותיה עד לפירוקה הסופי ב-1990.
ארז כהנא

ביוגרפיה

ארז כהנא נולד בתל אביב וגדל בחולון, למד בבית ספר לאומנויות "תלמה ילין" במגמת תיאטרון. בצה"ל שירת כחובש קרבי ומדריך חובשים. הוא בוגר הסטודיו למשחק של "סמינר הקיבוצים". במהלך לימודיו הצטלם לסרט הטלוויזיה "יוסי וג'אגר" ולסדרת הטלוויזיה "שבתות וחגים".
כהנא שיחק בתיאטרון הקאמרי כעשר שנים בהצגות "משחקים בחצר האחורית", "השיבה לחיפה", "ג'וני הלך", קיזוז" ,"יומן חוף ברייטון", "קומדיה של טעויות", "בעל למופת" ,"זהר" ,"הבדלה".
ב-2010 כהנא שיחק ב"עזרה ראשונה", סרטו הקצר של ירדן כרמין. הסרט היה מועמד לפרס דקל הזהב בקטגוריית סרטים קצרים בפסטיבל קאן וזכה בפרס וולג'ין לסרט קצר בפסטיבל הקולנוע ירושלים. כהנא זכה בפרס השחקן בפסטיבל Capalbio Cinema באיטליה.
כהנא עשה תרגום ועיבוד למחזה "תמונות מחיי גירושין" (נקרא גם "דואט על הספה") מאת מארק קאמולטי ושיחק בו ב-2011.
משחק מזה שבע עונות בהצגה "בית הרוחות", המציגה כל פעם בתיאטרון אחר באיטליה.
כהנא שיחק בסדרות הטלוויזיה "הכל דבש", "עד החתונה", "פולישוק" ו"החברים של נאור".
הופיע בפרסומות רבות, משמש כמדבב ומקריין. הנחה את תוכנית הרדיו "הפוכים" ברדיו מהות החיים. הגיש פינה בynet בשם "פרשה ברגע", בה שוחח על פרשת השבוע.
חיים אישיים
ארז כהנא נשוי ואב לשני ילדים.
טדאמיצ'י קוריבאישי

חייו לפני המלחמה

קוריבאישי נולד למשפחת אצולה. הוא נשלח ללמוד בקנדה ולאחר מכן כיהן כשנתיים כסגן ליועץ לענייני צבא בוושינגטון. בעקבות מסעותיו ברחבי ארצות הברית, נוכח ביכולתה התעשייתית הגבוהה, ולכן התנגד למלחמה נגדה.

בקולנוע

קלינט איסטווד הפיק שני סרטים על קרב איוו ג'ימה. אחד מהם, "מכתבים מאיוו ג'ימה", התמקד בצד היפני בקרב. המילה "מכתבים" מתייחסת, בין היתר, למכתבים הרבים ששלח טדאמיצ'י קוריבאישי למשפחתו במהלך ההכנות לקרב והקרב עצמו. את דמותו של קוריבאישי גילם בסרט קן ואטאנבה.
כן ציור (קבוצת כוכבים)

כוכבי הקבוצה

α בכן ציור הוא כוכב לבן-כחלחל במרחק של כ-100 שנות אור ועם בהירות מדרגה 3.3 והוא הכוכב הבהיר ביותר בקבוצה. בכוכב חמה נמצא כוכב זה על ציר הסיבוב של כוכב הלכת, כלומר הוא נראה תמיד מעל הקוטב הדרומי.
β בכן ציור כוכב לבן-כחלחל במרחק של כ-60 שנות אור ועם בהירות מדרגה 3.9 והוא הכוכב השני בבהירותו בקבוצה. זהו כוכב צעיר במיוחד - גילו מוערך בפחות מ-20 מיליוני שנים והוא נמצא ככל הנראה בתהליך של יצירת כוכבי לכת מסביבו. את הכוכב מקיפה דיסקת אבק וגז ברדיוס של כ-500 יחידות אסטרונומיות, ממנה צפויים להיווצר בעתיד כוכבי לכת.
כוכב קפטיין הוא ננס אדום במרחק של כ-13 שנות אור עם בהירות מדרגה 8.8. הכוכב נקרא על שם האסטרונום ההולנדי יקובוס קפטיין שגילה אותו. זהו אחד הכוכבים הקרובים למערכת השמש והוא בעל התנועה העצמית השנייה בגודלה ביחס לשאר הכוכבים בשמיים (הכוכב בעל ההתנועה העצמית הגדולה ביותר הוא כוכב ברנרד) והוא זז כמעלה ב-415 שנים או כ-8.67 שניות קשת בשנה.
מיקרוסופט לומיה

מיקרוסופט לומיה (באנגלית: Microsoft Lumia) היא סדרת טלפונים חכמים מבית מיקרוסופט (לשעבר - נוקיה), אשר נתמכי מערכת ההפעלה Windows Phone. הסדרה הושקה באוקטובר 2011.
בספטמבר שנת 2013  נרכש המותג מנוקיה על ידי חברת מיקרוסופט, ושם המותג שונה מ-Nokia Lumia ל-Microsoft Lumia.

המותג בבעלות נוקיה

נוקיה השיקה את הטלפון הראשון בסדרת נוקיה לומיה באוקטובר 2011. הטלפונים הראשונים שהושקו היו Lumia 710 ו-Lumia 800.  המכשירים זכו לחוות דעת שונות, שכן הם נחשבו למכשירים איכותיים מבחינת חומרה, אולם מערכת ההפעלה שלהם נחשבה לבעייתית. מערכת ההפעלה גרסת Windows Phone 7.5 הייתה בזמנה מערכת חדשה בעולם הסלולר, והיא הייתה שונה ממערכת ה-iOS ומערכת אנדרואיד שהציבור היה רגיל אליהן ומעט קשה להסתגלות, לפי דיווחי המשתמשים. חיסרון משמעותי, אשר אפיין את מערכת ה -Windows Phone באותה תקופה, היה מחסור ביישומונים (באפליקציות), מאחר שרוב היישומונים באותה תקופה נתמכו רק במערכות ההפעלה של iOS ושל אנדרואיד (מאז חל שינוי, וכיום מרבית האפליקציות נתמכות גם למערכת ההפעלה של הלומיה).

המותג בבעלות מיקרוסופט

בספטמבר 2013 נקנה המותג על ידי מיקרוסופט. מיקרוסופט המשיכה מאז להוציא עוד ועוד מכשירי לומיה והיו אחראיים למרבית הצמיחה של המותג בעולם בעולם. מיקרוסופט, אשר פיתחה את מערכת ה-Windows למחשבים (אותה מערכת עליה מתבססים הטלפונים מסדרת לומיה), המשיכה בפיתוחי התוכנה למכשירי הלומיה במקביל למחשב ומערכת ה-Windows Phone מפותחת במקביל למערכת ה-Windows של המחשב.

מפרט כללי

מכשירי הלומיה ממשיכים להתעדכן ולהשתפר כל הזמן, והמפרט הכללי קיים בכל המכשירים אשר יצאו לשוק נכון לאפריל 2016.
רוב המכשירים הם מכשירי דור שלישי בעלי מסך רגיש מסוג IPS. רזולוציית הטלפון בסדרה נעה בין 480X840 ל-1080X1920, תלוי בסוג הטלפון. רמת איכות המצלמה נעה בין 5 ל-41 פיקסלים. מערכת ההפעלה של המכשירים היא מערכת ה-Windows Phone. במרבית הטלפונים חסרות תכונות (פיצ'רים), כגון הגנה מאבק וממים, חיישן IR ורדיו FM.
פוג'יז

הקמה

לורין היל למדה בסוף שנות ה-80 באותו תיכון עם פראז, בניו ג'רזי. השניים שרו יחד ובשלב מסוים הצטרף אליהם בן דודו של פראז, וייקלף. השלושה כינו עצמם The Trazlator Crew והחלו מפתחים אט אט את הסאונד והסגנון שיפרסם אותם בעוד שנים: שילוב סגנונות ההיפ-הופ ומוזיקת הנשמה.
בשנת 1993 חתמו על חוזה עם חברת תקליטים והחליפו את שמם ל-The Fugees - קיצור ל-Refugees (פליטים), כינוי לפליטים מהאיטי, ארץ הולדתם של וייקלף ופראז.

קריירה מוזיקלית

ב-1994 הוציאו השלושה את אלבומם הראשון, Blunted on Reality, שלא נחל הצלחה מרובה ואף היווה אכזבה מסוימת למעריצי הלהקה, אף על פי ששני סינגלים מתוך האלבום זכו להצלחה - Nappy Heads ו-Vocab. על אף הכישלון היחסי של האלבום הראשון, הפוג'יז לא התייאשו והוציאו בשנת 1996 את אלבומם המפורסם והטוב ביותר - The Score.
האלבום זכה להצלחה מידית ושהה במקום הראשון בטבלת המגזין "בילבורד" למשך 4 שבועות. האלבום חשף בפני העולם את ייחודם וכשרונם של הפוג'יז בכתיבה ובעיקר בחידוש ובעריכת גרסאות ישנות לשירים. שני חידושים התפרסמו יותר מכל - הגרסה ל-No Woman, No Cry של בוב מארלי עם מילים שנערכו מחדש על ידי וייקלף, והשיר שזכה לפרסום הרב מכולם - Killing Me Softly, חידוש ללהיטה הישן של רוברטה פלאק. השיר הציג שוב את יכולותיה הקוליות המרשימות של לורין היל וחיזק מעמדה כאחת מזמרות ה-R&B הטובות של זמננו.
שירים בולטים נוספים מהאלבום שאף הם יצאו כסינגלים הם Ready or Not ו-Fu-Gee-La, שזכה למספר גרסאות שונות בדיסק.
בנוסף להצלחה המסחרית המסחררת של האלבום, הלהקה זכתה בשני פרסי גראמי בשנת 1997 - אלבום הראפ הטוב ביותר ופרס נוסף על השיר Killing Me Softly.

פירוק וקריירות עצמאיות

מיד לאחר הדיסק המצליח, שלושת חברי הלהקה פצחו בקריירות סולו משלהם והפסיקו להקליט ולהתאמן במשותף. הסברה הרווחת היא שוייקלף ולורין הסתכסכו על רקע אישי ולכן לא רצו להמשיך לעבוד יותר.
וייקלף הוציא את אלבומו The Carnival כ-4 חודשים לאחר The Score. באלבום התארחו אמנים רבים ממגוון סגנונות והוא זכה להצלחה. וייקלף הוציא אלבומים נוספים, אך התפרסם בעיקר כמפיק מוצלח. בין האמנים אשר הפיק להם שירים נמצאים מיסי אליוט, דסטניז צ'יילד, בלאק אייד פיז ואפילו סאבלימינל.
לורין היל אף היא הצליחה באופן מיידי, עם האלבום The Misseducation of Lauryn Hill שיצא בשנת 1998. האלבום היה מועמד ל-11 פרסי גראמי וזכה ב-5, ביניהם פרס האלבום הטוב ביותר. האלבום מהווה עד היום שם דבר בעולם המוזיקה השחורה והוביל את לורין לקריירה מצליחה לאחר מכן.
בניגוד לשני האחרים, אלבום הבכורה של פראז, Ghetto Superstar, לא הוביל אותו לקריירה מצליחה כפי שציפה. פראז המשיך בעיקר כמפיק ועבד על מספר פסקולים בשנים האחרונות.

איחוד

השלושה התאחדו לראשונה ב-18 בספטמבר 2004, כחלק מסבב הופעות שתועדו בסרטו של דייב שאפל על מוזיקת ההיפ-הופ. בנוסף, הופיעו בטקס פרסי המוזיקה של ערוץ הבידור השחור ביוני 2005, כשפתחו את הטקס עם מספר שירים.
בין התאריכים 30 בנובמבר 2005 עד 20 בדצמבר 2005 הם שהו במסע הופעות באירופה, הראשון שלהם מאז 1997.לאחר מסע ההופעות ניסתה הלהקה להקליט אלבום. ניסיון זה הסתיים בעימותים בין חברי הלהקה והעבודה על האלבום לא הושלמה. סינגל אחד בשם Take It Easy הודלף לאינטרנט ובסוף הוציאה אותו הלהקה רשמית.
כנימת עש הטבק

תפוצה

מוצאה המשוער של כנימת עש הטבק הוא כנראה בהודו. תוארה לראשונה על ידי Gennadius בשנת 1889 ביוון כמזיק לצמחי טבק. הכנימה נצפתה באזורים טרופיים וסוב טרופיים בעולם והיא נוכחת כעת בכל היבשות פרט לאנטארקטיקה. תפוצה גאוגרפית בממדים גלובליים אלו, נובעת כנראה בשל פעילות סחר של חומרים צמחיים ברחבי העולם על ידי בני האדם. לפי האיגוד הבינלאומי לשימור הטבע ומשאבי הטבע כנימת עש הטבק נחשבת היום לאחד ממאה המינים הפולשניים ביותר. אזכורים ראשונים לכנימה בארץ, בגידולי שדה וירקות, ניתן למצוא החל משנות השלושים במאה הקודמת.
לוגאן לרמן

ביוגרפיה

לרמן נולד בבוורלי הילס, קליפורניה שבארצות הברית למשפחה יהודית. אמו ליסה (לבית גולדמן) היא כיום המנהלת האישית שלו, ואביו לארי לרמן הוא איש עסקים ואורתוטיסט. ללרמן אח ואחות גדולים יותר, לינדזי ולוקאס. משפחתו המורחבת, שרובה עוסקת בתחום הרפואה, היא בעלת חברה למכירת פרוטזות.
הסבים והסבתות היהודיים של לוגאן נולדו במדינות שונות. סבו מצד אביו, מקס לרמן, נולד בברלין שבגרמניה, למשפחה יהודית פולנית; משפחתו ברחה לשאנגחאי שבסין כדי להימלט מהמשטר הנאצי, שם התגוררה עד שנות ה-1940 המאוחרות. סבתו מצד אביו, מינה שוורץ, נולדה במקסיקו-סיטי, להורים יהודים רוסים. סבו מצד אמו, ג'יי גולדמן, היה מהגר יהודי פולני. סבתו מצד אמו, סוזן פרימן, נולדה בלוס אנג'לס, למשפחה יהודית מרוסיה, פולין וליטא.
לרמן הוא בוגר "תיכון הבוורלי הילס". הוא נרשם ב-2010 ללימודי כתיבה יוצרת באוניברסיטת ניו יורק, אך נאלץ לדחות את הלימודים בשל קריירת המשחק שלו.

קריירה

לרמן החל לשחק עוד כשהיה תלמיד בבית ספר, וכן הופיע בפרסומות. בשנת 2000 ערך את בכורתו הקולנועית המוצלחת בדרמת המלחמה התקופתית "הפטריוט", בה שיחק בתפקיד ויליאם בנו של הקצין הבריטי הפורש בנג'מין מרטין שגילם מל גיבסון. ב-2001 שיחק בדרמה הביוגרפית "הבחורים בחיי" בתור הילד ג'ייסון האסנק. בשנת 2003 שיחק בסרט הטלוויזיה "בית צבוע" בכיכובו של סקוט גלן, הסרט מבוסס על ספר באותו שם מאת ג'ון גרישם מ-2001. 
ב-2004 הופיע בעונה היחידה של סדרת הדרמה "ג'ק ובובי בתור הנער בובי מקליסטר. כן הופיע בדרמת המתח "אפקט הפרפר", בתפקיד דמותו הצעירה של אוון טרבורן שגילם אשטון קוצ'ר.
ב-2006 כיכב לראשונה כשחקן ראשי, בקומדיה "הוט". ב-2007 זכה להערכה על הופעתו במערבון "3:10 ליומה" לצד ראסל קרואו, ובתור וילאם בנו של האיכר דן אוונס שגילם כריסטיאן בייל. כן שיחק במותחן הפסיכולוגי "מספר 23" בתור רובין בנו של תופס בעלי החיים וולטר ספארו שגולם על ידי ג'ים קארי.
ב-2008 הופיע לצדם של כוכבי הקולנוע ג'סיקה אלבה ואהרון אקהרט בקומדיה "תכירו את ביל".
ב-2009 השתתף במותחן הפעולה הבדיוני "גיימר" בתפקיד שחקן המחשב סיימון סילברטון. ב-2010 נבחר לתפקיד הראשי כילד פרסי ג'קסון בפנטזיית ההרפתקאות של כריס קולומבוס "פרסי ג'קסון וגנב הברק".
ב-2011 כיכב בתפקיד הראשי בסרט ההרפתקאות התלת-ממדי "שלושת המוסקטרים" בתור דארטנייאן. 
בשנת 2012 כיכב לצד אמה ווטסון ועזרא מילר בסרט "כמה טוב להיות פרח קיר". בנוסף, שיחק לצד לילי קולינס בדרמה הרומנטית "כותבים, סיפור אהבה".
באוגוסט 2013 כיכב בסרט "פרסי ג'קסון וים המפלצות", סרט ההמשך של "פרסי ג'קסון וגנב הברק", בתור פרסי.
ב-2014 שיתף פעולה פעם נוספת עם אמה ווטסון וראסל קרואו בסרט "המבול", בו שיחק את חם בן-נח.

חיים אישיים

לרמן מתאר את עצמו כ"חנון סרטים", ומתעניין בכל הקשור לעשיית סרטים, כולל רצון לכתוב, להפיק ולביים. בנוסף, מגדיר עצמו כשקט ומאופק, וכטיפוס ביתי.
קשר רדיו

היסטוריה

פרק זה לוקה בחסר. אנא תרמו לוויקיפדיה והשלימו אותו.  וכן הפרק מתאר את ההיסטוריה של שידורי הרדיו, ויש להרחיב אותו כדי שיכלול גם אמצעי תקשורת נוספים.
הבסיס התאורטי לקשר רדיו הונח כבר ב-1873 על ידי ג'יימס קלרק מקסוול. הראשון שיישם את הטכנולוגיה היה דייוויד יוז (David E. Hughes) שב-1878 ביצע שידור ראשון של צלילים לאחר שגילה כי גלים אלקטרומגנטיים הופכים לצלילים באמצעות מכשיר טלפון ביתי, אך ההוכחה האמיתית הראשונה של התאוריה שהציג מקסוול הוצגה רק במהלך השנים 1886-1888 עת אישר היינריך רודולף הרץ את התאוריה באמצעות ניסוי.
הרדיו כמכשיר תקשורת המונים הוא פרי המצאתו של גוליילמו מרקוני, אשר מימש את התאוריה של הרץ, על התפשטות גלים אלקטרומגנטיים. הוא נכנס להיסטוריה, כראשון אשר יצר קשר אלחוטי (במורס) בין צרפת לאנגליה,וזכה לתהילת עולם כאשר, שידר ב-12 בדצמבר 1901 מסר אלחוטי ראשון,  שחצה את האוקיינוס האטלנטי - ובכך פורץ דרך לשידור הרדיו הטרנס-אטלנטי הראשון, בהוכיחו כי קימור כדור הארץ לא משפיע על גלים אלו. אט אט הפכה ההמצאה החדשה להיות מכשיר בידור ומידע בו מעבירים סוגי שידור שונים (בעיקר חדשות ומוזיקה) למאזינים בביתם.
אביב אברהם

קריירה

אברהם נולד בעפולה לאחר שהוריו עלו לישראל מאתיופיה, והוא בן זקונים למשפחה בת שמונה אחים ואחיות. אברהם החל לשחק כדורגל בקבוצת הילדים של הפועל עפולה, ובגיל 14 הצטרף למחלקת הנוער של מכבי נתניה. ב-12 במאי 2014 ערך את הופעת הבכורה שלו בקבוצה הבוגרת של המועדון, בניצחון 2–0 על הפועל רמת גן בליגה הלאומית. ב-17 באוקטובר 2015 ערך אברהם את הופעת הבכורה שלו בליגת העל, בהפסד 0–1 להפועל כפר סבא.
בעונת 2016/2017, לאחר שהקבוצה ירדה שוב לליגה הלאומית, הפך אברהם לשחקן הרכב קבוע בקבוצה. ב-19 בספטמבר 2016 כבש את שער הבכורה שלו בקריירה, בניצחון 2–1 נגד הפועל רמת גן, ובסך הכל כבש בעונה זו ארבעה שערים ב-30 הופעות בליגה הלאומית, והעפיל עם הקבוצה בחזרה לליגת העל.
במחזור הפתיחה של עונת 2017/2018 כבש אברהם את שער הבכורה שלו בליגת העל, במשחק מול הפועל באר שבע שהסתיים בתיקו 1–1, ובסך הכל כבש בעונה זו שלושה שערים ב-32 הופעות בליגת העל. בדצמבר 2017 חתם על חוזה לשלוש וחצי שנים נוספות במועדון. בעונת 2018/2019 כבש אברהם שני שערים ב-27 הופעות ליגה, והעפיל עם הקבוצה לגמר גביע המדינה.
גורג'י חאתון

חייה

נולדה כנסיכה תמר, בת למלכה רוסודן בגרטיוני, ונכדתה של תמר המלכה. אביה, מור'יס אד-דין (მოღის ედ-დინი), היה בנו של הסולטאן טוגרול השני. רוסודאן השיאה את בתה לכאי חוסרווה השני, כדי להבטיח שלום וביטחון עם הסלג'וקים של אנטוליה.
בתחילה תמר נשארה נוצריה, אבל לאחר מכן התאסלמה, וקיבלה את השם המוסלמי, גוּרג'י חאתוּן, שפירושו "אישה גאורגית" . היא ילדה לסולטאן את קאיכּוּבּאד השני (علا الدين كيقبادان بن كيخسرو).
דמותה של חאתון הופיעה על מטבעות של הסולטנות מאותה תקופה. המטבעות כללו את השמש שסימלה את חאתון, כאשר האריה ייצג את הסולטאן עצמו. הסמל הזה ידוע כ"שיר-יהוּרשיד", סמל האריה והשמש, שלימים יהפוך לשכיח בעולם האיסלמי (למרות שהמקור לסמל מתוארך לזמן מוקדם יותר).
לאחר מותו של הסולטאן, בשנת 1246, תפס הוזיר, סהיב פרוואן מוהי אד-דין (או מוהין אד-דין סולימאן, მუინ ედ-დინ სულეიმან), את השליטה על הסולטנות ונשא את חאתון לאישה.
היא ידועה כפטרונית של המדע והאומנות, והייתה במערכת יחסים ידידותית עם הסופרים הסופיים, ובמיוחד עם ג'לאל א-דין רומי. כמו כן, היא הייתה נותנת החסות של מבנה בית הקבורה בקוניה (כיום בטורקיה).
אלגברת סי כוכב

איברים הפיכים וספקטרום של איבר

כמו בכל אלגברת בנך, לכל איבר באלגברת סי-כוכב (עם יחידה) אפשר להגדיר ספקטרום שהוא קבוצה קומפקטית לא-ריקה של מספרים מרוכבים, המכלילה את קבוצת הערכים העצמיים מן התאוריה של טרנספורמציות ליניאריות מממד סופי. הספקטרום של a (המסומן ב ) שווה, על-פי ההגדרה, לאוסף המספרים המרוכבים  כך שהאיבר  אינו הפיך באלגברה.

אלגבראות סי כוכב קומוטטיביות וטופולוגיה לא קומוטטיבית

נניח כי X הוא מרחב טופולוגי שהוא האוסדורף וקומפקטי באופן מקומי (כלומר לכל נקודה יש סביבה קומפקטית). נניח כי f היא פונקציה רציפה על X המקבלת ערכים מרוכבים, כלומר . נאמר שf "מתאפסת באינסוף" אם לכל  קיימת קבוצה קומפקטית  כך שלכל  מתקיים .
את אוסף כל הפונקציות הרציפות המתאפסות באינסוף על X נסמן ב. ניתן להוכיח שזוהי אלגברת סי-כוכב, כאשר פעולות החיבור והכפל הן חיבור וכפל רגילים של פונקציות ופעולת הכוכב היא הצמדה של מספרים מרוכבים. בפרט, פעולת הכפל היא קומוטטיבית. לאלגברת סי כוכב שבה פעולת הכפל היא קומוטטיבית קוראים אלגברת סי כוכב קומוטטיבית.
משפט הייצוג של גלפנד קובע כי בהינתן אלגברת סי כוכב קומוטטיבית A קיים מרחב טופולוגי האוסדורף קומפקטי באופן מקומי X כך ש. נוסף על כך ניתן להוכיח שאם X וY הם שני מרחבים טופולוגים אז X הומיאומורפי לY אם ורק אם האלגברה  איזומורפית לאלגברה . מסיבה זאת ניתן לזהות מרחבים טופולוגים "סבירים" (כלומר שהם האוסדורף וקומפקטיים באופן מקומי) עם אלגבראות סי כוכב קומוטטיביות, ולפיכך ניתן לראות באלגבראות סי כוכב כלליות הכללה למושג מרחב טופולוגי, ועקב החוסר בקומוטטיביות, נהוג לקרוא להן מרחבים טופולוגים לא קומוטטיביים.
חלקים נרחבים מהפיתוח של אלגבראות סי כוכב מתבססים על הכללה של שיטות טופולוגיות למרחבים שאינם קומוטטיביים. לעיתים ההכללה למרחבים לא קומוטטיביים היא למעשה פשוטה יותר ובכך מפשטת שיטות טופולוגיות קלאסיות. לדוגמה, תורת K של מרחבים טופולוגים נותנת אינווריאנטה אלגברית (החבורות  ו-) למרחבים טופולוגים על ידי שקילויות בין אגדים וקטורים (שהם אובייקט מסובך יחסית) מעליהם. הכללתה של תורת-K לאלגבראות סי כוכב מתבצעת על ידי מחלקות שקילות של הטלות (במקרה של חבורת ) או של איברים אוניטרים (במקרה של חבורת ) באלגבראות סי כוכב. איבר  באלגברת סי כוכב נקרא הטלה אם הוא מקיים . איבר  באלגברת סי כוכב נקרא אוניטרי אם הוא מקיים .
פרס אופיר לשחקנית הראשית הטובה ביותר

שיאים

שיאנית הזכייה היא רונית אלקבץ, שזכתה בפרס שלוש פעמים.
הזוכה הצעירה ביותר בקטגוריה זו היא לוסי דובינצ'יק, שזכתה בפרס בגיל 14 על תפקידה בסרט "קלרה הקדושה". אניה בוקשטיין היא המועמדת הצעירה ביותר בקטגוריה זו, שהייתה בזמנו בת 12 בלבד.
השחקנית דאנה איבגי זכתה פעמיים בפרס אופיר לשחקנית הראשית הטובה ביותר ופעם אחת בפרס אופיר לשחקנית המשנה הטובה ביותר. השחקנית ענת וקסמן זכתה פעם אחת בפרס אופיר לשחקנית הראשית הטובה ביותר ופעמיים בפרס אופיר לשחקנית המשנה הטובה ביותר.
משיח בן יוסף

משיח בן יוסף על פי המסורת היהודית הוא המשיח שעוסק בגאולה המעשית והחומרית של עם ישראל, ואמור להיות מצאצאי שבט אפרים, בניו של יוסף.

מותו של משיח בן יוסף

על פי חז"ל בעקבות נבואת זכריה וקרב מגידו בעקבות הפסוק בנביא "וְהִבִּיטוּ אֵלַי אֵת אֲשֶׁר דָּקָרוּ", עתיד משיח בן יוסף להיהרג, לפני בואו של משיח בן דוד. דעה מקובלת היא שהוא ייהרג במלחמה כנגד ארמילוס הרשע - מלכם של אנשי אדום, במלחמת גוג ומגוג. על פי התנ"ך יהיה מצב של פילוג, שבו יספדו למשיח בן יוסף כל קבוצה בפני עצמה. לפי גרסה נוספת המופיעה ב'קול התור', ארמילוס הרשע היינו שר הערב רב.
גם המהר"ל סבר כי משיח בן יוסף ייהרג, בשל ההתנגדות הגדולה של הגויים לעם ישראל בתחילת מלכות המשיח בעת מלחמת גוג ומגוג, ולכן המעלה שהוא מייצג בעם ישראל תתבטל.
החל מתקופתו של האר"י אנו מוצאים מסורת של תפילה על חייו של משיח בן יוסף.
גם הגר"א האמין שאין הכרח שמשיח בן יוסף ייהרג (ואף חיבר תפילה מיוחדת "לבקש על חייו של משיח בן יוסף") ובמקומו כל תנועה ואדם שעוסקים באופן מעשי בענייני הכלל וגאולת ישראל שמתבטלים או נהרגים, הם תחליף לגזרה קדומה זו, ויש לראות בהם ניצוצות של משיח בן יוסף שנהרג.
הרב אברהם יצחק הכהן קוק חיבר את המאמר המספד בירושלים כהספד לבנימין זאב הרצל חוזה המדינה (ללא אזכור מפורש של שמו), בו ראה ביטוי של משיח בן יוסף. הרב קוק הסביר את מותו של משיח בן יוסף בכך שהכח הלאומי הצר של ישראל, שמייצג משיח בן יוסף, שיש בו גם אהבה פרטית יתירה עתיד להתבטל, כדי לפנות מקום לכוחו האוניברסלי של משיח בן דוד, שמטרתו היא לאחד את כל האנושות למשפחה אחת, שתקרא בשם ה'.
לאור דברי הרב קוק, וכן דבריהם של רבנים אחרים שראו את מלחמת העולם השנייה כמלחמת גוג ומגוג, יש שזיהו את דמותו של ארמילוס עם הגנרל הנאצי ארווין רומל, שהוביל את כוחות הציר בקרב אל-עלמיין, והיווה איום קיומי על המפעל הציוני בארץ ישראל.
דוד סיבור

דוד "סוכו" סיבור (נולד ב-28 ביולי 1934) הוא מאמן ושופט שחייה לשעבר. אימן את נבחרת ישראל בשחייה לאליפות העולם (ברלין 1978) ולתחרויות שמונה האומות, יושב ראש הוועדה המיקצועית באיגוד השחייה בישראל, מזכיר איגוד השחייה בשנות ה-90, ופרשן שחייה בקול ישראל בעבר. סיבור הוא ניצול השואה. בשנת 2016 זכה עיטורי "לאיש כפועלו".

ביוגרפיה

סיבור נולד וגדל בברטיסלאבה, סלובקיה בשם דוד סוכוסטבר, אותו החליף לאחר שעלה לארץ ישראל ולפני הולדת בנו בכורו. בתקופת מלחמת העולם השנייה עם גרוש יהודי סלובקיה במרץ 1942 ועד לסיום המלחמה הוא הסתתר אצל שלוש משפחות נוצריות. אמו, מלן בליפטובסקי מיקולש, נתפסה בשנת 1944 ונלקחה למחנה הרכוז טרזין שם היא פגשה את אמה ואחיה.
הוא למד בגימנסיה שנתיים והצטרף לגורדוניה מכבי הצעיר. בגיל 13 הוא שיחק הוקי קרח בקבוצת SK Bratislava ובמסגרת התנועה הציונית הוא שיחק כדוריד. הוא עלה לארץ במסגרת עליית הנוער ב-23 בפברואר 1949 לכפר המכבי. לאחר פתיחת בריכת השחייה בקיבוץ הוא למד לשחות בהדרכתו של יוסף טלקי.
סיבור התגייס לנח"ל ב-3 בספטמבר 1952. הוא זכה באליפות צה"ל בקליעה וסיים במקום שלישי באליפות הפועל בזריקת דיסקוס. לאחר שחרורו מהצבא הוא הקים במקלט שבקיבוץ טווח לקלעי 10 מטר ברובה זעיר ושנה לאחר מכן זכה באליפות הפועל בתרגיל חצי אולימפי.
בשנת 1956 נבחר לוועדת השחייה הארצית ולוועדת השחייה בהפועל. במסגרת זאת אירגן את קורס שופטי השחייה הראשון בישראל. בשנת 1958 החל לאמן שחייה את ילדי הפועל גוש זבולון במקביל לעבודה ברפת. בשנת 1967 החליף את שמריהו נאבל בריכוז קורס המאמנים השני במכון וינגייט. בהמשך הוא אימן את שחייני קבוצת הפועל גוש זבולון, בבריכת השחייה שבכפר המכבי.
בשנת 1971 אימן את נבחרת הנוער של ישראל בשחייה ביחד עם נחום בוך בתחרויות באירופה. בשנת 1975 אימן את נבחרת ישראל בתחרות שמונה האומות שנערכה בפאלמה דה מיורקה, ספרד.
בשנת 1977 הקים סיבור מרכז לשחיה הישגית בירושלים ואימן את שחייני קבוצת הפועל ימק"א ירושלים.
בשנת 1978 אימן את נבחרת ישראל לאליפות העולם שנערכה בברלין, גרמניה. בשנת 1980 אימן ביחד עם גרשון שפע את נבחרת ישראל לתחרות שמונה האומות באדינבורו, סקוטלנד. בשנת 1982 אימן ביחד עם נח רם את נבחרת ישראל לאליפות העולם שנערכה בגואיאקיל אקוודור. בשנת 1988 התמנה למזכיר איגוד השחייה.
רבים משחייניו זכו באליפויות ישראל בשחייה ביניהם, נדב שנל, ליאור בירקאן, עירית גלוסקינוס, מישל קובין, גליה אקר, יעל קוסוביצקי, ליאורה ארז, דליה ארבלי, אבי נחמיאס.

פרשן ספורט ועיתונאי

סיבור כתב מאמרי דעה רבים בעיתונים בספורט בכלל ובשחייה בפרט, בעיתונים על המשמר, דבר, חדשות הספורט. הוא היה פרשן הספורט ברדיו בקול ישראל ברשת ב', עם דני דבורין וגדעון הוד באולימפיאדת מוסקבה (1980), באולימפיאדת סיאול (1988) ובאולימפיאדת ברצלונה (1992). באולימפיאדת סידני (2000) החליף את הבוקי צ'יש כפרשן.
כיום עוסק סיבור בהוצאת להקות מחול לחו"ל בעיקר לסלובקיה.
קרחון ספלטסטוסר

מקור השם

שמו של הקרחון ניתן לו על ידי משלחת החקר להרי אלזוורת' מטעם אוניברסיטת מינסוטה, אשר חקרה את האזור בין השנים 1962–1961.
הקרחון נקרא על שם ג'ון פ. ספלטסטוסר (John F. Splettstoesser), גאולוג המשלחת.

לקריאה נוספת

• Charles Swithinbank, Antarctica, Issue 1386, Part 2, P 123
• Damien Gildea, Mountaineering in Antarctica: complete guide: Travel guide
חשיבה מתכנסת

חשיבה מתכנסת מערבת פתרון בעיה המוביל לפתרון בודד אחד, שהוא נכון ומכריע.

מאפיינים

החשיבה המתכנסת שונה מחשיבה מסתעפת, הכוללת המצאה של פתרונות מרובים עבור בעיה או מטלה מסוימת. חשיבה מתכנסת עושה שימוש בתהליכים מנטליים סטריאוטיפיים המתכנסים אל עבר פתרון אפשרי אחד בלבד. היא מדגישה מהירות, דיוק, לוגיקה, חיבה וההתמקדות בזיהוי המוכר, שימוש חוזר בסדרה של טכניקות וצבירת מידע.

חשיבות ותרומה

החשיבה המתכנסת יעילה ביותר במצבים בהם קיימת תשובה מוכנה מראש, שיש רק לשלוף אותה מהזיכרון או להסיק אותה מתוך הידוע על ידי שימוש בלוגיקה קונבנציונלית, זיהוי או אסטרטגיות לקבלת החלטות.
התהליך של חשיבה מסתעפת מכוון להעלאת רעיונות ודעות רבים ככל הניתן, באופן פתוח ויצירתי ללא שיפוט והערכה. עבור יכולת היצירתיות החשיבה המתכנסת משלימה את החשיבה המסתעפת. זאת משום שהפקה חופשית של חידושים באמצעות החשיבה המסתעפת טומנת בחובה לא רק הבטחה ליצירתיות פורייה, אלא גם את הסיכון למראית עין כוזבת של יצירתיות במקרים בהם היא אינה תואמת את המציאות. התהליך של כינוס החשיבה מיועד לארגן ולמיין את מגוון הרעיונות שעלו במהלך החשיבה המסתעפת.
בעוד שהחשיבה המתכנסת עורכת מניפולציות על ידע קיים באמצעות פרוצדורות סטנדרטיות, התוצר העיקרי שלה הוא הפקה של ידע חדש.

פיתוח חשיבה מתכנסת

צבירה של ידע יכולה לתרום לחשיבה המתכנסת באופן משמעותי. זאת משום שהוא יכול לשמש כמקור לרעיונות, להציע דרכי פתרון אפשריות וקריטריונים להערכת מידת היעילות והחידוש. בהתאם לכך, לרכישת השכלה והרחבת הידע הכללי ישנה חשיבות רבה לפיתוח החשיבה המתכנסת.